Az állampolgári jogok országgyűlési biztosának
Jelentése
az OBH 4203/2006. számú ügyben

Előadó: Faragóné dr. Endrődi Zsuzsanna
Az eljárás megindulása
A Kossuth rádió Napközben című adásában vetették fel a tanyán élő, sok gyermekes családok, hogy számukra az egyetlen energiaforrás a palackos gáz, de ennek megvásárlásakor gázár-támogatást nem kapnak. Az önkormányzat pedig forráshiányra hivatkozva nem tudja őket támogatni.
A műsorban elhangzottak alapján az esélyegyenlőséghez való jog, a gyermeki jogok, a legmagasabb szintű testi-lelki egészséghez való jog sérelmének gyanúja miatt vizsgálatot indítottam.

Megállapított tényállás
A vizsgálat során áttekintettem a földgázellátásról szóló 2003. évi XLIII. törvény (továbbiakban gáztörvény), a kedvezményes gázellátás igénybevételéről szóló 50/2003. (VIII. 14.) GKM rendelet (továbbiakban GKM rendelet), az egyes szociálisan rászorult családok 2006. évi gázár- és távhő-szolgáltatási támogatásáról szóló 138/2006.(VI. 29.) Korm. rendelet (továbbiakban: kormányrendelet) szabályait. 
A gáztörvény hatálya a földgáz, biogáz, és biomasszából származó gázok, valamint egyéb gázfajták vezetéken történő szállítására, tárolására, stb. és ezen gázok felhasználására terjed ki. A kedvezményes gázellátást és a szociálisan rászorulók támogatását a vezetéken szolgáltatott földgáz, illetve propán-és bután gáz, valamint ezek elegyének fogyasztása során lehet igénybe venni. A tanulmányozott jogszabályok a palackban forgalmazott propán-és bután gázról nem tesznek említést. 
A műsorban szereplő Békés-megyei tanyákon élő panaszosoknak többnyire nagy családjuk van, a melegvíz készítéséhez, a fűtéshez, és a főzéshez kizárólag palackos propán-és bután gázt tudnak használni. Az egyik panaszos beszámolt arról is, hogy másfél héttel az adás előtt még 7100.-Ft. volt a gázpalack ára, a műsor idején már 7500-7800.- Ft-ba került. 
A műsorban megszólalt a Nagycsaládosok Országos Egyesületének szociálpolitikai tanácsadója is, aki megerősítette, hogy azok a családok, akik vezetékes gáz híján a palackos propán-bután gázt kényszerülnek használni a gázár-támogatási rendszerből kimaradtak. 
A műsorban résztvevő Szociális és Munkaügyi Minisztérium szakállamtitkára tájékoztatása szerint a panaszos családok az önkormányzatoktól a szociális igazgatásról és szociális ellátásról szóló 1993. évi III. törvényben, illetve a helyi önkormányzatok rendeletében foglalt feltételek mellett lakásfenntartási támogatásban részesülhetnek. 
A műsorban azonban elhangzott, hogy az önkormányzatok nem adnak támogatást a palackos propán-és bután gáz fogyasztásához, mert a kormányrendelet ezt nem teszi lehetővé. 
Érkezett hozzám olyan panasz is, szintén propán-és bután gázt felhasználó nyugdíjas tanyasi lakostól, aki azt panaszolta, hogy a vezetékes közművek hiánya miatt nem kaphat lakásfenntartási támogatást.

Az érintett alkotmányos jogok
A Magyar Köztársaság Alkotmánya
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül. (3) A Magyar Köztársaság a jogegyenlőség megvalósulását az esélyegyenlőségek kiküszöbölését célzó intézkedésekkel is segíti.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. (2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és természetes környezet védelmével valósítja meg. 

A vizsgálat megállapításai
A fent említett jogszabályok és a műsorban elhangzottak tanulmányozását követően az alábbi megállapítást teszem:
A jogszabályok indokolatlanul tesznek különbséget azok között a fogyasztók között, akikhez vezetéken, és akikhez palackban jut el a propán –és bután gáz. A műsorban elhangzottak alapján nem kétséges, hogy valamennyi család háztartási célokra használja a palackos propán –és bután gázt, és számukra hosszútávon is ez jelenti a megoldást a komfort megteremtéséhez.
A tanyán élők hátrányos helyzetét tetézi az a körülmény, hogy sem a kedvezményes, sem a szociális célú gázár- támogatásban nem részesülhetnek. 
2003-ban már vizsgáltam a villamos energiával ellátatlan tanyán élők helyzetét. Az akkori vizsgálat során megállapítottam, hogy az ott lakók számára is meg kell teremteni a komfortos életet, biztosítva ezzel a társadalmi érvényesülés egyenlő esélyeit. Ennek fontos része a gyermekek megfelelő testi-szellemi fejlődése, és az ott élők egészségének megőrzése. 
Az Alkotmány szerint a Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel segíti. A jelenleg hatályos jogszabályok azonban a gázár-támogatások köréből kizárta azokat, akik a háztartási célú propán-és bután gázt palackos formában vásárolják meg. 
A jogszabályoknak ez a hiányossága az érintett alkotmányos jogokkal összefüggő visszásságot okoz. 

Ajánlás
Az állampolgári jogok országgyűlési biztosáról szóló 1993. évi LIX. törvény 25. §-a alapján az említett jogszabályok hiányosságára visszavezethető alkotmányos joggal összefüggő visszásság orvoslása érdekében:
Javasolom a gazdasági és közlekedési miniszternek, valamint a szociális és munkaügyi miniszternek, hogy kezdeményezzék a földgázellátásról szóló XLII. törvény, az 50/2003.(VIII. 14.) GKM rendelet, és a 138/2006. (VI. 29.) Korm. rendelet olyan módosítását, mely szerint a kedvezményes gázellátás igénybevételére azok a háztartási fogyasztók is jogosultak, akik a lakásuk fenntartásához palackos propán –és bután gázt használnak. 

Budapest, 2006. szeptember 12.

Lenkovics Barnabás sk.